ས་པོ་དེ་བརྐུས་ན་རང་གི་སྡོམ་པ་འཆོར། ཁོ་པ་ནོར་དང་བྲལ་བའི་སེམས་ཁྲལ་ཆེན་པོས་རང་ལ་ཕུགས་སུ་སྡིག་པ་ཆེ་ལ། མཐོང་ཚོར་བྱུང་ན་བསྟན་པ་ལ་གནོད་ཅིང་། མི་བདེ་བ་དུ་མ་འབྱུང་བས་རྐུར་མི་རུང་སྙམ་པས་སྤོང་བ་ནི་སོ་ཐར། སླར་རང་གི་དངོས་པོ་ལ་མི་ཆགས་པར། སུ་ལོངས་སྤྱོད་ཆུང་ལ་དུཿཁ་བ་ལ་གང་འབྱོར་བ་སྟེར་ཞིང་། ཆོས་ལ་གང་འཁུལ་ལ་འབུང་བ་བྱང་སེམས། གསང་སྔགས་ནི་གོང་བཞིན་ནོ། །རང་དང་མི་མཐུན་པ་ལ་གནོད་པ་བྱ་བའི་སེམས་སྐྱེས་པ་ན། ང་རབ་ཏུ་བྱུང་བ་ཡིན་པས་སེམས་ཅན་ལ་ཕན་འདོགས་པ་མ་བྱུང་ཡང་གནོད་པ་སྐྱེལ་བས་ག་ན་ཡོང་། གནོད་པ་སྐྱེལ་ན་སྐྲ་བྲེགས་གོས་སེར་མོ་གོན་པས་ཅི་བྱར་ཡོད། གཞན་ལ་གནོད་ཅིང་འཚེ་བ་དགེ་སྦྱོང་མ་ཡིན་ནོ། །གསུངས་པས་གནོད་འཚེ་བྱར་མི་རུང་སྙམ་པས་སྤོང་བ་སོ་ཐར། རང་ལ་གཞན་གྱིས་ལུས་ལོངས་སྤྱོད་ལ་གནོད་པ་དུམ་རེ་བྱུང་ཡང་ནུབ་མོ་གཉིད་མི་ཁུག ཉིན་མོ་ལྟོ་ཟོས་ཀྱང་ཁར་མི་ཡོང་བར་ཁ་དྲེག་པ་ཁད་ཁད་པའི་དུཿཁ་ཡོང་བ་ལ་གཞན་ལ་གནོད་འཚེ་བྱེད་ཕོད་པ་ཁྱོད་འདྲ་ཅིག་ཡོང་བ། གནོད་འཚེ་བྱེད་པ་དང་། བྱང་ཆུབ་ཏུ་སེམས་སྐྱེད་ནས་གནོད་འཚེ་མི་བྱེད་ཀྱི་སྟེང་དུ་ཕན་འདོགས་དགོས་པ་འགལ་བས། སེམས་བསྐྱེད་ཞུས་པ་དང་། བློ་སྦྱོང་དང་བྱམས་ཁྲིད་ཞུས་ཀྱང་རྒྱུད་ལ་མ་སྐྱེས་ཐེག་པ་ཆེན་པོ་པར་བསྒོམས་ཀྱང་། ཐེག་ཆེན་བས་ཉན་རང་ཀྱང་མི་བཏུབ་སྟེ། ཐ་ན་རང་གིས་གཞན་ལ་ཕན་པ་མ་འགྲུབ་ཀྱང་། གནོད་པ་སྤོང་བའི་ཕྱིར་རོ། །དེས་ན་གཞན་ལ་ལུས་ལོངས་སྤྱོད་ཀྱིས་ཕན་པ་རྒྱ་ཆེན་པོ་མ་འགྲུབ་ཀྱང་གནོད་པ་བྱར་མི་རུང་བས། གནོད་སེམས་སྐད་ཅིག་ཀྱང་རྒྱུད་ལ་སྐྱེར་འཇུག་རེ། ལུས་ལོངས་སྤྱོད་ཀྱིས་དངོས་སུ་ཕན་པ་མ་འགྲུབ་ཀྱང་། བསམ་པས་གཞན་དོན་དུ་མི་སྤྱོད་རི་སྙམ་དུ་ཞེ་དམ་བཅས་ལ། དུས་འདི་ནས་བཟུང་སྟེ་སེམས་ཅན་ཐམས་ཅད་ཀྱིས་སངས་རྒྱས་མ་ཐོབ་བར་དུ། བདག་གི་ལུས་ངག་ཡིད་གསུམ་སེམས་ཅན་གྱི་དོན་དུ་དགེ་བ་ལ་བསྐུལ་སྙམ་དུ་སེམས་བསྐྱེད་པ་ནི་བྱང་སེམས། གསང་སྔགས་ནི་གོང་བཞིན་ནོ། །དཀོན་མཆོག་དང་ལས་རྒྱུ་འབྲས་མི་བདེན་པར་གཞན་འདོད་པའམ། རང་འདོད་པ་བྱུང་སྲིད་ན། དཀོན་མཆོག་གསུམ་བདེན་པས་ཆོས་གསུངས་པའི་སངས་རྒྱས་བྱུང་བས་ད་ལྟ་ལམ་ལ་བླང་དོར་བྱེད་པའི་ཆོས་བྱུང་། ཆོས་བདེན་པས་ཆོས་བཞིན་བསྒྲུབ་པས་ས་ལམ་དྲོད་རྟགས་ཀྱི་གཏུམ་མོ་བསྒོམ་པས་བདེ་དྲོད་སྐྱེ་བར་གསུངས་པ་དང་། འོད་གསལ་སྒོམ་པས། གཉིད་འོད་གསལ་དུ་འཆར་བ་དང་། མངོན་སྤྱོད་ཀྱི་ལས་ཀྱིས་དགྲ་བོ་འཆི་བར་གསུངས་པ་རྣམས་ཇི་ལྟར་གསུངས་པ་བཞིན་བྱུང་བ་མཐོང་བ་དང་། དགེ་འདུན་བདེན་པས་ཆོས་ནས་བཤད་པའི་དྲོད་རྟགས་དང་ས་ལམ་གྱི་ཡོན་ཏན་སྐྱེས་པའི་གང་ཟག་ཅི་རིགས་པ་མཐོང་བ་དང་། ལས་རྒྱུ་འབྲས་བདེན་པས། ལས་དཀར་ནག་གི་འབྲས་བུ་ཚེ་འདི་ལ་མཐོང་ཆོས་སུ་མྱོང་བ་མཐོང་བས་དཀོན་མཆོག་གསུམ་དང་ལས་འབྲས་བདེན། མི་བདེན་པར་འདོད་ན་སྡོམ་པ་འཆོར་བས་སྤོང་དགོས་སྙམ་དུ་སྤོང་བ་སོ་ཐར། དེ་ལྟ་བུའི་ལོག་ལྟ་བསྒོམ་པ་མུ་སྟེགས་དང་། སོག་པོ་ལ་སོགས་པ་རྣམས་ལྟ་བ་ལོག་པར་ཞུགས། ལམ་ལོག་པ་ལ་ཞུགས་ནས་འབྲས་བུ་ལོག་པར་འབྱིན་པ་ངན་སོང་གི་དུཿཁ་ལ་སྤྱོད་ཅིང་འཁོར་བ་ལས་ཐར་དུས་མེད་པས་ཐར་པའི་རིགས་ཆད་པ་རྣམས་སྙིང་རེ་རྗེ་སྙིང་རེ་རྗེ་མཉམ་དུ་བསྒོམ། ཁྱད་པར་དུ་དེ་དག་གི་དུཿཁ་ཚུར་སྡུད་པ་དང་། དེ་དག་གི་དོན་དུ་ཀཾ་ཀ་ནིའམ་མ་ཎི་བསྒྲངས་པ་རྣམས་འདོད་ཆགས་ལ་སྒོམ་བཞིན་བྱས་ཏེ། བྱང་སེམས་གསང་སྔགས་གོང་བཞིན་ནོ། །གཉིས་པ་ཐར་པའི་མཐུན་ཕྱོགས་སྒྲུབ་པ་མཛོད་ལས། ཚུལ་གནས་ཐོས་དང་བསམ་ལྡན་པས། །བསྒོམ་པ་ལ་ནི་རབ་ཏུ་སྦྱོར། །ཞེས་པས། ལམ་གྱི་འགྲམ་གཞི་ཡིན་པས་དགེ་སློང་དགེ་ཚུལ་ལ་སོགས་པའི་ཚུལ་ཁྲིམས་གཞིར་བཞག་དགོས་པས་མི་ཉམས་པར་བསྲུང་། ལམ་གྱི་བླང་དོར་མི་ཤེས་ན་ཆོས་ལམ་དུ་མི་འགྲོ་བས་བླང་དོར་ཤེས་པར་བྱ་བའི་ཕྱིར། ཐོས་བསམ་གྱིས་སྒྲོ་འདོགས་བཅད། ཆོས་ཤེས་ནས་ཤེས་པའི་དོན་ཉམས་སུ་ལེན་དགོས་ལ། ཉམས་ལེན་གྱི་མཐར་ཐུག་ཡིན་པས་ཏིང་ངེ་འཛིན་སྒོམ་པར་བྱེད་པའོ། །བྱང་སེམས་ཀྱི་ཉམས་སུ་བླང་བྱ་ཚུལ་ཁྲིམས་གསུམ་ལ་སློབ་པ་སྟེ། སྡོམ་པའི་ཚུལ་ཁྲིམས་ཀྱིས་ཐར་པའི་མི་མཐུན་ཕྱོགས་མི་དགེ་བ་བཅུ་གཞི་དང་བཅས་པ་སྤོང་བ་ལ་སློབ་པ་སྟེ། གཞན་དོན་དུ་གནང་བའི་སྐབས་མ་གཏོགས་པ་སོ་སོ་ཐར་པ་བཞིན་བསྲུང་བའོ། །དགེ་བ་ཆོས་སྡུད་ཀྱི་ཚུལ་ཁྲིམས། ཕ་རོལ་དུ་ཕྱིན་པ་དྲུག་ལ་སློབ་པ་དང་། སེམས་ཅད་དོན་བྱེད་ཀྱི་ཚུལ་ཁྲིམས་བསྡུ་བ་བཞི་ལ་སློབ་པ་སྟེ། ཉན་ཐོས་ལས་ཐབས་མང་ལ་ཟབ་པས་འབྲས་བུ་སངས་རྒྱས་ཐོབ་པའོ། །གསང་སྔགས་ནི་བྱང་སེམས་བཞིན་ཚུལ་ཁྲིམས་གསུམ་ལ་སློབ་ལ། དེའི་སྟེང་དུ་སྨིན་ལམ་གྱིས་དབང་བཞི། གྲོལ་ལམ་གྱིས་སྐྱེད་རྫོགས་གཉིས་ལ་སློབ་པ་སྟེ། བྱང་སེམས་བས་ཐབས་མང་ལ་ཟབ་པས་བརྩོན་འགྲུས་ཅན་ཚེ་གཅིག་ལུས་གཅིག་ལ་སངས་རྒྱ་བའོ། །དེ་ལ་སྔགས་ཕར་ཕྱིན་གཉིས་ཐུན་མོང་གི་ལམ་ཚུལ་ཁྲིམས་གསུམ་ལ་སློབ་པ་ནི། དང་པོ་ནི། སྡོམ་པའི་ཚུལ་ཁྲིམས་ལུས་ངག་གི་སྤོང་བ་བདུན་འཁོར་བཅས་ཉན་ཐོས་བཞིན་དང་། ཕམ་པ་ལྟ་བུའི་ཆོས་བཞི། ཉེས་བྱས་བཞི་བཅུ་རྩ་དྲུག་ལ་སོགས་པ་སྡོམ་པ་ཉི་ཤུ་པ་བཞིན་བསྲུང་། རྩ་ལྟུང་བཅུ་བཞི་ཡན་ལག་བརྒྱད་དང་བཅས་པ་ཉེས་ལྟུང་མེད་པར་བསྲུང་། གཉིས་པ་དགེ་བ་ཆོས་བསྡུས་ཀྱི་ཚུལ་ཁྲིམས་ནི། ཕར་སྟེར་བ་དང་། ཚུར་མེད་པོས་སློང་དུ་བྱུང་བ་ན། ངས་བྱང་ཆུབ་ཏུ་སེམས་སྐྱེད་པའི་ཚེ། སེམས་ཅན་ལ་ཕན་བདེ་སྒྲུབ་པར་ཁས་བླངས་ནས་སློང་བ་ལ་མ་བྱིན་ན། དམ་བཅའ་ཉམས་འགྲོ་བས་སྦྱིན་པ་གཏང་དགོས། སློང་བ་མ་བྱུང་ན་སྦྱིན་པའི་ཡུལ་མི་འབྱུང་བས། སྦྱིན་པ་ལས་བྱུང་བའི་ཚོགས་མི་རྫོགས་ལམ་མི་བགྲོད་པས་སྦྱིན་པ་གཏང་དགོས། རང་ལ་ལྟོ་ཉིན་རེ་ཆག་ཀྱང་གསུས་པ་ལྟོགས་པའི་སྡུག་ལུགས་ལ་བཀྲེས་ཤིང་ཉེན་པས་སློང་བ་ཡིན་པས་ཤིན་ཏུ་སྙིང་རྗེ་བས་སྦྱིན་པ་གཏང་དགོས། སློང་བ་དེས་བདག་ལ་སྦྱིན་པའི་བསྐུལ་མ་བྱས་པས་བྱང་ཆུབ་ཀྱི་ལམ་བསྟན་པའི་བླ་མ་ཡིན། ཕྱི་མའི་ལམ་རྒྱགས་སྦྱིན་པའི་ཕ་མ་ཡིན། སློང་དུ་བྱུང་བས་གོ་རེ་བཅད་སྙམ་དུ་དགའ་སྤྲོ་དང་བཅས་པས། སློང་བ་འདིས་གཙོ་བྱས་པའི་སེམས་ཅན་ཐམས་ཅད་ཀྱི་རྫོགས་པའི་སངས་རྒྱས་ཐོབ་པར་བྱ། དེའི་དོན་དུ་སྦྱིན་པ་གཏང་སྙམ་དུ་སྦྱོར་བ་སེམས་བསྐྱེད་ཀྱིས་ཟིན་པར་བྱ། །དངོས་གཞི་སློང་བ་པོ་ཡི་དམ་དུ་བསྒོམ་ལ། སྟེར་བའི་རྫས་ཡེ་ཤེས་ཀྱི་བདུད་རྩི་འམ། ལྷ་རྫས་ཀྱི་དངོས་པོར་དམིགས་ལ། དད་པ་དང་མོས་པས་འབུལ་བར་བྱའོ། །རྗེས་དགེ་བ་རྫོགས་པའི་བྱང་ཆུབ་ཏུ་བསྔོ་བ་བྱས་ལ། ཕྱག་རྒྱ་ཆེན་པོ་ལ་མཉམ་པར་བཞག་གོ །གཞན་གྱིས་གནོད་འཚེ་བྱེད་པའི་ཚེ། འདིས་ང་ལ་གནོད་འཚེ་བྱེད་པ་འདི་ངས་སྔོན་ཇི་ལྟར་བྱས་པ་སྟེ་ལན་ཆགས་སྨིན་པ་ཡིན། ངའི་ལུས་ལ་བརྒྱབ་པའི་ན་ཚ་འམ། ལོངས་སྤྱོད་ལ་བཅོམ་འཕྲོག་བྱས་པའི་དུཿཁ་འདི་ཁོང་གི་མ་ལན། ང་རང་གི་ལན། ང་རང་གིས་སྔོན་འདི་འམ། གཞན་ལ་རྡེག་འཚོག་དང་བཅོམ་སྡུད་བྱས་པའི་ལས་ངན་ལས་བྱུང་བ་ཡིན། ང་རང་གིས་སྔར་དེ་ལྟ་བུ་མ་བྱས་ན་ད་ལྟ་འདི་ལྟ་བུ་མི་འབྱུང་སྟེ། རང་གིས་བསྒྲུབས་པའི་འབྲས་བུ་རང་གི་འཁུར་དགོས་པས་རྒྱོབ་ཅིག བརྡུང་ཞིག་ཕྲོགས་ཤིག་ཁྱེར་ཅིག་སྔ་མའི་ལས་མཛད་པས་སྡིག་པའི་ཕྱགས་ཤིང་ཡིན། ལས་ངན་ཟད་ན་ངན་སོང་དུ་མི་སྐྱེ་བས། ངན་སོང་ལས་སྐྱོབ་པའི་སྐྱབས་ཡིན་པས་གོ་རེ་བཅད་ཨ་རེ་དགའ་སྙམ་པས་དུཿཁ་དང་དུ་བླང་། ཐ་ན་ཚེར་མ་ཟུག་ཀྱང་ལས་ལས་བྱུང་བས། ང་རང་གི་ལན་པ་ཡིན་སྙམ་པས་དང་དུ་བླང་། མདོར་ན་མི་འདོད་པ་ཅི་བྱུང་ཡང་། སྔོན་གྱི་ལས་ངན་པ་ལས་བྱུང་ལ། ལས་ངན་རང་གིས་བསགས་པ་ཡིན་པས་ང་རང་གི་ལན་པ་ཡིན་སྙམ་པས་གཞན་ལ་སྙིང་ན་བ་དང་མི་དགའ་བ་མེད་པས། ལེ་ལན་གྱོང་ཁ་ཐམས་ཅད་རང་ལ་བདའོ། །གནོད་སྐྱེལ་དེ་ཡི་དམ་ལྷར་སྒོམ་ལ། ང་ལ་རྡེག་འཚོག་ལ་སོགས་བྱེད་པ་འདི་ཡི་དམ་གྱི་ཐུགས་རྗེའི་འཛིན་ཐབས་ཡིན། བརྡེག་པ་ལ་སོགས་པ་འདིས་སྔར་བསགས་ཀྱི་ལས་ངན་སྡིག་སྒྲིབ་འདག་པས་ངན་སོང་དུ་མི་ལྟུང་། འཁོར་བར་མི་འཁྱམས་པ་ཐུགས་རྗེ་རེ་ཆེ། ཐབས་རེ་མཁས་སྐྱབས་སུ་མཆི་སྐྱབས་སུ་མཆི། ད་རུང་སྡིག་སྒྲིབ་མ་དག་གི་བར་དུ་ཐབས་འདི་ལྟ་བུས་སྡིག་སྒྲིབ་སྦྱང་དུ་གསོལ་སྡིག་སྒྲིབ་སྦྱང་དུ་གསོལ། རྐྱེན་མེད་ན་དགེ་སྦྱོར་མི་དྲན་པར་འདུག་པས། ཉམས་རྟོགས་མཐར་མ་ཕྱིན་གྱི་བར་དུ། འདི་ལྟ་བུའི་ཐུགས་རྗེས་འབྲལ་མེད་དུ་ཟུང་ཞིག་འབྲལ་མེད་དུ་ཟུང་ཞིག་སྙམ་པས་གནོད་བྱེད་ཡི་དམ་མམ། བླ་མར་སྒོམ། རྐྱེན་ངན་པ་སྡིག་སྦྱོང་ངམ་དགེ་སྦྱོར་གྱི་གསལ་འདེབས་སུ་བསྒོམ་ལ། རྐྱེན་ངན་ལ་ཡིད་སྐྱོ་སུན་མེད་པས་བློ་སྦྱོང་ངོ་། །དེ་བཞིན་དུ་མཐུན་རྐྱེན་མ་འཛོམ་པ་རང་གི་ལན་ཏེ། ཚེ་སྔོན་སྦྱིན་པ་མ་བཏང་པས་ལན། ན་ཚ་མང་བ་རང་གིས་གཞན་ལ་བརྒྱབ་པས་ལན་པ་ལ་སོགས་པ་ཤེས་པར་བྱའོ། །ནང་པར་གཉིད་སད་མ་ཁད་དང་མལ་ནས་ལྡང་བའི་དུས་སུ། ད་ནས་བཟུང་དོ་ནུབ་གཉིད་མ་ལོག་བར་དུ། རྒྱུད་ལ་སྡོམ་པ་གསུམ་གྱི་ཉེས་ལྟུང་གིས་མ་ཕོག་པའི་ཚུལ་ཁྲིམས་བསྲུང་དགོས། རང་འདོད་ཀྱི་འཁྲིས་མེད་པའི་ཕར་ཕྱིན་དྲུག་ལ་འབུང་དགོས། དགེ་བ་ཅི་བྱེད་སེམས་ཅན་ཐམས་ཅད་ཀྱི་དོན་དུ་བྱེད་པ་དང་། དངོས་དང་བརྒྱུད་ནས་གང་ཕན་ཕན་གྱིས་སེམས་ཅན་གྱི་དོན་བྱ་དགོས་སྙམ་དུ་འདུན་པ་ཐུར་ཐུར་ཡང་ཡང་གསལ་གདབ། ཁྱད་པར་དུ་རང་གཞན་ལྷ་གསལ་བའི་བསྐྱེད་རིམ། གཟུང་འཛིན་གཉིས་མེད་དུ་རྟོགས་པའི་རྫོགས་རིམ་ལ་དྲན་པས་འབྲལ་མེད་དུ་བསྐྱང་དགོས་སྙམ་པའི་གོ་ཆ་སྐྱེད་ལ། འཕྲལ་དུ་ལག་ལེན་བཏབ་པས་ཆོག་པ་རྣམས་ཕྱི་བཤོལ་དུ་མ་བཞག་པར་ཉམས་སུ་བླང་ངོ་། །རང་གཞན་ཡི་དམ་གྱི་ལྷའི་སྐུར་གསལ་བ་དང་། སེམས་ཅན་མཐོང་ཚད་ལྷར་དྲན་པ་ལ་དྲན་པ་ཡེངས་མེད་དང་། འདུན་པ་འབྲལ་མེད་ཀྱིས་རང་གཞན་ཐ་མལ་གྱི་བག་ཆགས་སྦྱངས། སེམས་མ་བཅོས་སྒོམ་མེད་ཡེངས་མེད་ཀྱི་ངང་ལ་འབྲལ་བ་མེད་པའི་བསྐྱེད་རྫོགས་ཀྱི་རྣལ་འབྱོར་ལ་སེམས་རྩེ་གཅིག་པའི་བསམ་གཏན་བྱས་པས་སངས་རྒྱས་མ་ཐོབ་ཀྱི་བར་དུ་འབད་པར་བྱའོ། །ལུས་ལ་འགལ་བསྐུར་གྱི་བཀའ་སྤྱད་དང་། འདོད་ཡོན་ལྔ་ལ་སྤྱོད་པ་ལ་སོགས་པ་ལམ་རྣམས་ཀྱི་གྲོགས་སུ་འགྲོ་མི་འགྲོ་ཤེས་རབ་ཀྱིས་བརྟགས་ཤིང་སྤྱད་པར་བྱའོ། །གསུམ་པ་སེམས་ཅན་དོན་བྱེད་ཀྱི་ཚུལ་ཁྲིམས་ནི། རང་གི་ཉམས་རྟོགས་མི་བརྟན་ཞིང་། རྩོལ་མེད་ཀྱི་འགྲོ་དོན་མི་འབྱུང་བར་དུ། རང་གི་དགེ་སྦྱོར་གཡེངས་ནས་ཉམས་རྟོགས་འཕེལ་འཕྲོ་ཆད། སྔར་ཡོད་པ་ཡང་འགྲིབ་པས་ལས་དང་པོ་པས། ནང་དུ་བྱང་ཆུབ་ཀྱི་སེམས་སྦྱངས་ཤིང་། གཞན་གྱི་དོན་དུ་དགེ་སྦྱོར་བྱེད་པ་འགྲོ་དོན་གྱི་མཆོག་ཡིན་པས། དགེ་སྦྱོར་རང་དོན་དུ་མི་བྱེད་པ་གལ་ཆེའོ། །རང་དབེན་པར་སྒོམ་པས་ཟང་ཟིང་གི་སྦྱིན་པའི་བསྡུ་བས་དོན་བྱ་རྒྱུ་མ་བྱུང་ཡང་། ཁྲིད་ཟབ་མོ་ཞུ་བས་དེ་ལ་ཡང་ཕན། རང་གི་བསྒྲུབ་པ་ཡང་མི་གཡེང་ན། དེ་ནི་ཐམས་ཅད་ཀྱིས་བྱ་རྒྱུ་ཡིན་ནོ། །གཞན་ལ་ཆོས་ཀྱི་ཕན་པ་ཆུང་ལ། རང་གི་ཉམས་འགྲིབ་ཅིང་རྣམ་པར་གཡེང་པས། མི་དབང་པོ་ཆེ་སྡིག་ལ་རྔམ་པ་རྐྱེན་བཟློག་གི་ཕྱིར་དབང་བསྐུར་ཞུ་བ་ལ་སོགས་པ་ནི་སྤང་བར་བྱ། རང་གིས་ཇི་ལྟར་བསྟན་པ་བཞིན་ཉན་པས་ཆོས་ལ་དཀྲིར་ཉན་པ་ན། རང་གི་དགེ་སྦྱོར་ལ་གནོད་ཀྱང་དེའི་དོན་བྱའོ། །རང་གི་དགེ་སྦྱོར་ལ་ཡང་མི་གནོད་གཞན་ལ་ཕན་ཆེ་ན་དོན་བྱའོ། །བསམ་པ་རང་ལ་སྙན་གྲགས་ཡོང་ལ་རེ་དང་། ནོར་རྫས་ཀྱི་འདུ་བ་ཡོངས་སུ་རེ་བ་མེད་པ། བདག་བས་གཞན་གཅེས་པས་གཞན་དོན་དུ་ལུས་སྲོག་ཀྱང་གཏོང་ནུས་པ། ཆོས་སྟོན་པ་དེ་ཚིག་གི་ཕྲེང་བ་རྒྱུས་པ་རྣ་བར་སྙན་ཀྱང་ཕ་རོལ་པོ་ལ་ཉམས་རྟོགས་སྐྱེད་མི་ནུས་པ་མ་ཡིན་པར། དབང་པོ་རྣོ་བརྟུལ་དང་བསྟུན་པའི་ཆོས་སྟོན་ཤེས་པས་ལམ་མ་ནོར་བར་རྒྱུད་ལ་སྐྱེ་བ་དང་། བསྐྱེད་རྫོགས་ཀྱི་རྣལ་འབྱོར་ལ་གོམས་པ་བརྟན་པོ་ཡོད་པའམ། ཅུང་ཟད་བརྟན་པས་གཞན་སྣང་སྒྱུར་ནུས་པ། དེ་ལྟ་བུས་འགྲོ་དོན་བྱའོ། །དེ་ལྟ་བུས་གཞན་དོན་བྱེད་པ་ན། རང་བྱང་ཆུབ་སེམས་ཀྱི་ཀུན་སློང་དང་མི་ལྡན་ན། འགྲོ་དོན་གྲགས་འདོད་དུ་འགྲོ། བསྐྱེད་རྫོགས་ཀྱི་རྣལ་འབྱོར་དང་མི་ལྡན་ན་རང་ལ་བར་ཆད་ཡོང་ཤིང་གཞན་སྣང་སྒྱུར་མི་ནུས། གོལ་མེད་ཀྱི་ལམ་སྟོན་མི་ཤེས་ན་ཆོས་བཤད་པས་ཕ་རོལ་ལ་ཕན་མི་ཐོགས་པས། རྐྱེན་དེ་དག་དང་མ་བྲལ་བར་ལ་གཞན་དོན་བྱ་བའི་དུས་མ་ཡིན་ནོ། །གཞན་དོན་བྱེད་པའི་དུས་ལ་སློབ་པ་ནི། ལུས་ཀྱིས་གཅེར་རྒྱུག ངག་གིས་རྩོག་གཏམ་ལ་སོགས་པ་སྨྱོན་སྤྱོད་ཐོ་ཆོ་བྱས་པས་མ་དད་པ་མི་སྐྱེ་བར། སྣང་བ་བདེན་མེད་དུ་རྟོགས་པར་གོ་ནས་སླར་མོས་གུས་སྐྱེ་བ་དང་། མཉམ་རྗེས་འདྲེས་པའི་ཉམས་རྟོགས་མེད་ཀྱང་། དྲན་པས་ཟིན་མ་ཁད་དྲན་པ་སྒོམ་དུ་ཤར་ནས། བློ་སྒོམ་གྱི་མཁན་པོ་ཟད་ནས་དྲན་སྟོང་དུས་མཉམ་དུ་འཆར་བ་དང་། དངོས་པོ་ལ་གསོག་འཇོག་དང་ཞེན་ཆགས་ཀྱི་བློ་མི་སྐྱེ་བར། ཉེ་འབྲེལ་འཁོར་སློབ་ལ་སོགས་པ་ལ་ཞེན་པ་དང་ངོ་སྲུང་གི་ཕྱིར་སྟེར་བ་མེད་པར། མ་ནུས་པ་དང་དབུལ་ཕོངས་ལ་ཕངས་པ་མེད་པར་སྟེར་ནུས་པ་དང་། གཞན་དོན་གྱི་ཁེབས་རྩི་བའི་དོན་མ་གཏོགས་མི་ཆོས་ཀྱི་མཐུན་འཇུག་རྙེད་པས་རྙེད་པ་མི་འཚོལ་བ་དང་། སྙན་བརྒྱུད་ཀྱི་གདམས་པ་ཟབ་མོའི་ཉམས་མྱོང་དྲོད་ཚད་ཤེས་པས་སློབ་མ་ལམ་ལོག་པར་མི་འཆོར་བའོ། །གཞན་དོན་ཇི་ལྟར་བྱ་ཚུལ་ནི། ཟང་ཟིང་ཕངས་མེད་གང་ཡོད་བྱིན་པས་དད་པའི་རྒྱུད་བསྐུལ་བ་ཡིན་པས་སྦྱིན་པས་བསྡུས་ལ། འདིས་ཆོས་གོ་ན་ཤེས་ན། ཉམས་སུ་ལེན་པ་ཅིག་བྱུང་ན་སྙམ་པས་བཤད་ན་ཆོས་ཀྱི་ཕན་ཐོགས། ཚིག་དོན་མ་འཛོལ་བར་བཤད་པས་ཆོས་ལ་ངེས་ཤེས་སྐྱེ། བློ་རིགས་དང་མཐུན་པར་བཤད་པས་གདུལ་བྱ་བློ་མི་འཁྲུག གཞན་ལ་བསྟན་པ་བཞིན་རང་གིས་ཉམས་སུ་བླངས་པས། གདུལ་བྱའི་མིག་འདྲེན་ཡོང་བས་ཉམས་ལེན་ལ་འཁུལ། ཆོས་འཆད་པའི་དུས་སུ་བྱམས་པ་དང་སྙིང་རྗེ་ཚད་མེད་བསྒོམ་པས་བློའི་འཁུལ་ཆེ། བསྐྱེད་རྫོགས་ཀྱི་དྲན་པ་དང་མ་བྲལ་བར་བྱས་པས་ཉམས་རྟོགས་མི་འགྲིབ་ཅིང་གཞན་རྒྱུད་བྱིན་གྱིས་རློབས་པས་མོས་གུས་ཀྱི་འུར་ལྡང་བའོ། །སྡོམ་པ་གསུམ་མི་ཉམས་པར་བསྲུང་བའི་ཉམས་ལེན་གསལ་བར་ཕྱེ་བ་སྡོམ་གསུམ་གྱི་ཉམས་ལེན་རིན་པོ་ཆེའི་སྡེ་མིག སྒོམ་ཆེན་པ་རྒྱལ་མཚན་དཔལ་བཟང་པོས་ཡི་གེར་བཀོད་པའོ། །ཆོས་འདིས་འགྲོ་བ་དཔག་ཏུ་མེད་པའི་དོན་བྱེད་པར་གྱུར་ཅིག བཀྲ་ཤིས་བདེ་ལེགས་དཔལ་འབར་དོན་འགྲུབ་ཤོག། །།